Broj: 711-I-430-P-37/22-02-19

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Martine Tomac, savjetnice za imovinsko-pravne poslove Grada Vodnjana – Dignano, za davanjem očitovanja Povjerenstva,** na 156. sjednici održanoj dana 27. siječnja 2022.g. daje sljedeće

**OČITOVANJE**

**Primitak za obnašanje dužnosti direktora trgovačkog društva u vlasništvu Grada Vodnjana temeljem ugovora o dopunskom radu na određeno vrijeme ne smatra se dodatnom naknadom, već plaćom obveznika u smislu članka 5. stavka 2. ZSSI-a koju prima uz plaću stručnog suradnika u Gradu Vodnjanu.**

 Obrazloženje

Zahtjev za očitovanjem Povjerenstva podnijela je Martina Tomac, savjetnica za imovinsko-pravne poslove Grada Vodnjana – Dignano. U Povjerenstvu zahtjev je zaprimljen 20. siječnja 2022. pod poslovnim brojem 711-U-784-P-37/22-01-4, povodom kojeg se vodi predmet broj P-37/22.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

 Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositeljica navodi da neimenovani službenik, koji je zaposlen u Gradu Vodnjanu na neodređeno vrijeme na radnom mjestu stručnog suradnika, istovremeno imenovan za direktora trgovačkog društva Castelier d.o.o. čiji je jedini osnivač Grad Vodnjan, za što prima plaću u iznosu od 2.000,00 kuna mjesečno i to prema Ugovoru o dopunskom radu na određeno vrijeme. Podnositeljica postavlja upit da li se plaća koju osoba prima kao direktor društva može smatrati dopunskom naknadom pored plaće koju prima kao službenik u Gradu Vodnjanu.

Člankom 7. ZSSI-a propisana su zabranjena djelovanja obveznika zakona. Stavkom d) istoga članka propisano je da je obveznicima Zakona zabranjeno primiti dodatnu naknadu za obnašanje javnih dužnosti.

Člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo ističe kako, u ovom konkretnom slučaju, novčani iznos koji obveznik u dopunskom radu na određeno vrijeme prima za obnašanje javne dužnosti direktora trgovačkog društva u vlasništvu Grada Vodnjana ne predstavlja dopunsku naknadu, već plaću obveznika u smislu članka 5. stavka 2. ZSSI-a, i to za dužnost koju obveznik, kako proizlazi iz navoda podnositeljice, obnaša volonterski. S druge strane, niti ostvarivanje plaće od Grada Vodnjana ne smatra se primitkom dodatne naknade, jer se ne radi o primitku koji bi proizlazio iz obnašanja druge javne dužnosti, već plaćom iz službeničkog odnosa, te stoga obveznik njezinim primanjem ne postupa protivno odredbi članka 7. d) ZSSI-a. U predmetnom slučaju obveznik dužnost direktora trgovačkog društva Castelier d.o.o. obnaša volonterski te isti može obavljati poslove stručnog suradnika u Gradu Vodnjanu te za to ostvarivati plaću i sve druge naknade s navedene osnove.

Povjerenstvo napominje da je obveznik prilikom podnošenja godišnje imovinske kartice plaću koju prima za obnašanje dužnosti direktora trgovačkog društva Castelier d.o.o. dužan upisati u rubriku „Primanja na mjesečnoj razini od dužnosti za koju se podnosi izvješće o imovinskom stanju“, a plaću koju prima za obavljanje poslova stručnog suradnika u rubriku „Podatci o drugim poslovima dužnosnika tijekom obnašanja mandata“.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica zahtjeva, putem e-maila
2. Objava na internetskoj stranici Povjerenstva
3. Pismohrana